Výsledky z ankety k obsahu propedeutiky epidemiológie

Rusnák\* M., Rusnáková\* V., Príkazský\*\* V., Kotrbová\*\* K.

Katedra verejného zdravotníctva FZaSP, Trnavská univerzita v Trnave

Katedra veřejného a sociálního zdravotnictví, Zdravotně sociální fakulta Jihočeské univerzity

Cieľom príspevku je informovať o výsledkoch ankety, ktorú autori uskutočnili v októbri a novembri 2016. Anketa mala za cieľ zistiť potreby širšej obce zdravotníckych pracovníkov, ktorí využívajú nástroje epidemiológie.

Úvod. Kolektív autorov pripravuje knihu venovanú základným metódam práce v epidemiológii určenú širšej odbornej verejnosti, ktorá uplatňuje niektoré epidemiologické metódy a chce sa dozvedieť viac, alebo predpokladá potrebu použitia týchto metód pri riešení otázok, vyplývajúcich z praxe. Zároveň má publikácia slúžiť študentom z oblastí, kde sa uplatňujú metódy epidemiológie, najmä medicíny a príslušných náuk o zdraví, zdravie verejnosti nevynímajúc. Zámerom je vytvoriť ucelenú publikáciu, ktorá na jednom mieste ozrejmí rôzne podoby metód najčastejšie používaných v epidemiológii a poskytne usmernenie v hľadaní ďalších zdrojov.

Súbor a metodika. Autori pripravili elektronický dotazník v prostredí „VyplňTo“, ktoré použili na jeho rozoslanie a tiež na spracovanie výsledkov. Dotazník okrem položiek zameraných na poznanie charakteristík vzdelania, zamestnania, veku a pohlavia zisťoval najmä záujem o jednotlivé kapitoly, ktoré by potenciálne mohli tvoriť obsah pripravovanej publikácie. Položky boli vyberané na základe zvyčajných okruhov, ktoré tvoria obsah zahraničných a domácich publikácií. Oslovili sme všetky úrady verejného zdravotníctva na Slovensku, väčšinu hygienických staníc v Českej republike, členov odborných spoločností v oboch krajinách, učiteľov univerzít, ktoré vzdelávajú v oblasti zdravie verejnosti a tiež absolventov štúdia z Trnavskej univerzity za ostatné dva roky.

Výsledky. Viac ako 80 odpovedajúcich poskytlo v prvom rade potvrdenie o opodstatnenosti tejto aktivity. Mnohi v komentároch podporili myšlienku takejto publikácie. Treba však priznať, že pokiaľ by sme chceli vziať do úvahy všetky navrhované témy, tak by sme skôr vypracovali encyklopédiu, ako text, vhodný pre šírenie znalostí o základoch epidemiológie.

Záver. Anketa potvrdila, že v oboch republikách je záujem o problematiku epidemiológie a že monografia zameraná na jej základné nástroje bude užitočná nielen pre študentov a ich učiteľov, ale aj pre širšiu odbornú verejnosť.